Planxty

Planxty var en irsk folkemusikkgruppe dannet tidlig på 1970-tallet som var aktiv i 1970- og 1980-årene. Gruppa regnes som en av de som har hatt størst innflytelse på irsk folkemusikk de siste tiåra.

Planxty spilte overveiende irsk tradisjonsmusikk, men også nyskrevne sanger sto på repertoaret. I tillegg til at de brukte irske akustiske tradisjonsinstrumenter, var de tidlig ute med å trekke inn elementer fra andre kulturområder, for eksempel balkansk folklore og instrumenter som bouzouki.

 Bandnavn 
Navnet Planxty er lånt fra harpespilleren Turlough O'Carolan som laget ordet til bruk i titler på stykker som var ment som dedikasjoner. For eksempel er hans stykke Planxty Irwin dedisert oberst John Irwin fra Sligo. Hva som var opphav til ordet er ikke kjent, det gæliske ordet sláinte («skål!») er en mulighet, det latinske ordet plangere («slå») et annet.

 Historie 
I 1972 ga Christy Moore ut sitt andre album Prosperous hvor Dónal Lunny, Andy Irvine og Liam O'Flynn medvirket, og etter innspillingen dannet de Planxty. På den første store spillejobben opptrådte de som oppvarmingsband for den skotske visesangeren Donovan i Galway. Det var en vellykket forestilling som førte at et større publikum ble oppmerksom på dem.

Deres første LP, som de ganske enkelt kalte Planxty, kom ut på eget selskap i 1972 eller 1973. Platas store hit var «The Raggle Taggle Gypsy», og den sikret dem en platekontrakt med Polydor. Albumene The Well Below the Valley (1973) og Cold Blow and the Rainy Night (1974) kom ut på Polydor.

Gruppa var ganske løst sammensatt; det var snarere et musikkprosjekt der andre musikere kunne trekkes inn til opptak og konserter, og musikerne i Planxty spilte også i andre sammensetninger. Det var derfor naturlig at det skjedde utskiftninger: Johnny Moynihan erstattet Dónal Lunny og Paul Brady Christy Moore. Originalbesetningen gikk i studio fem år etter albumet Cold Blow... og spilte inn After the Break (1979) og The Woman I Loved so Well (1980). Igjen skiltes bandmedlemmenes veier, men de fant nå og da sammen igjen og trakk med seg andre musikere, for eksempel fløytisten Matt Molloy som senere ble med i Chieftains.

I 1975 var Lunny med å stifte The Bothy Band, en gruppe som i likhet med Planxty fikk en varig innflytelse på irsk folkemusikk. Fra 1983 konsentrerte Lunny og Moore seg om deres nye band Moving Hearts, mens Irvine og O'Flynn gikk solo.

Originalbesetningen turnerte Irland i 2004 forsterket med felespilleren Nollaig Ni Cathasaigh (hun er også kjent under den engelske navneformen Nollaig Casey) og Bill Whelan. Turneen resulterte i et liveopptak som ble gitt ut på CD og DVD (The Best of Planxty Live).

 Besetning 
Den opprinnelige besetningen var:
 Andy Irvine (sang, mandolin, bouzouki)
 Christy Moore (sang, akustiske gitarer, bodhrán)
 Dónal Lunny (bouzouki, gitar, synthesizer)
 Liam O'Flynn (uilleann pipes, fløyte)

 Diskografi 
 Planxty, 1972 eller 1973
 The Well Below The Valley, 1973
 Cold Blow And The Rainy Night, 1974
 The Planxty Collection, 1976
 After The Break, 1979
 The Woman I Loved So Well, 1980
 Words & Music, 1983
 The Best of Planxty Live, 2004

 Litteratur 
 Irvine, Andy Aiming For The Heart – Poetic Songs From Ireland, Heupferd Musik, 1988, ISBN 3923445016
 new published as: "Andy Irvine – Aiming For The Heart – Irish Song Affairs", Heupferd Musik, Dreieich/ Germany, 2008, ISBN 978-3-923445-05-9
 O'Toole, Leagues The Humours of Planxty, Hachette Books Ireland, 2006, ISBN 0340837977
 Planxty (songbook), 1976
 Moore, Christy One Voice – My Life In Song, Hodder & Stoughton, 2002, ISBN 10: 0340768401, ISBN 13: 978-0340768402

 Eksterne lenker 

  Offisiell nettside
  Artikkel på www.ceolas.org

Kategori:Band etablert i 1972 
Kategori:Irske folkemusikkgrupper